ยาสูบรื้อสัญญาจัดซื้อ หวังประหยัดงบ2พันล้าน
ยาสูบรื้อสัญญาประมูลเครื่องจักรใหม่ ดึงสัญญาคุณธรรมคุมจัดซื้อ คาดประหยัดงบ 2,000 ล้าน
2 มี.ค. 2559

ยาสูบรื้อสัญญาประมูลเครื่องจักรใหม่ ดึงสัญญาคุณธรรมคุมจัดซื้อ คาดประหยัดงบ 2,000 ล้าน
น.ส.ดาวน้อย สุทธินิภาพันธ์ ผู้อำนวยการโรงงานยาสูบ เปิดเผยว่า โรงงานยาสูบได้ลงนามนำข้อตกลงคุณธรรม สำหรับการจัดซื้อเครื่องจักรของโรงงานยาสูบแห่งใหม่ ซึ่งเป็นเครื่องจักรการเก็บและเบิกจ่ายใบยาและหีบบุหรี่แบบอัตโนมัติ วงเงินรวม 695 ล้านบาท โดยภายใต้ข้อตกลงดังกล่าวจะมีผู้สังเกตการณ์จากองค์กรต่อต้านคอร์รัปชัน (ประเทศไทย) เข้าร่วมในการดำเนินการทุกขั้นตอนของการจัดซื้อจัดจ้าง ซึ่งจะทำให้การดำเนินการโปร่งใสและประหยัดเงินงบประมาณ
ทั้งนี้ การจัดซื้อเครื่องจักรของโรงงานยาสูบแห่งใหม่จะมีทั้งหมด 12 สัญญา วงเงินลงทุนที่ตั้งไว้รวม 7,000 ล้านบาท โดยที่ผ่านมามีการบริหารพิจารณาสัญญาต่างๆ ใหม่ เพื่อเตรียมเสนอคณะรัฐมนตรี (ครม.) เพื่อขอความเห็นชอบ สามารถประหยัดลดงบประมาณไปได้ 944 ล้านบาท นอกจากนี้ ที่ผ่านมาโรงงานยาสูบได้มีการประมูลจัดซื้อเครื่องจักรไปแล้ว 2 สัญญา วงเงินที่ตั้งไว้รวมกัน 3,372 ล้านบาท โดยมีการนำข้อตกลงคุณธรรมมาช่วยตรวจสอบการประมูล ทำให้ประหยัดงบประมาณไปได้อีก 630 ล้านบาท
“โรงงานยาสูบคาดว่าเมื่อดำเนินการประมูลเครื่องจักรโรงงานแห่งใหม่ครบทั้ง 12 สัญญาแล้ว จะสามารถประหยัดงบประมาณได้ถึง 2,000 ล้านบาท ทำให้การจัดซื้อเครื่องจักรทั้งหมดใช้เงิน 5,000 ล้านบาท โดยทุกสัญญาจะมีการนำข้อตกลงคุณธรรมมาใช้ในการจัดซื้อจัดจ้างทั้งหมด อย่างไรก็ตาม โรงงานยาสูบจะต้องนำเงินที่ประหยัดได้ไปใช้ในการปรับปรุงโรงงานแห่งใหม่ เพราะบางส่วนยังก่อสร้างไม่ได้ตามมาตรฐาน ซึ่งอยู่ระหว่างการศึกษาว่าจะใช้งบประมาณเท่าไร” น.ส.ดาวน้อย กล่าว
น.ส.ดาวน้อย กล่าวว่า โรงงานยาสูบแห่งใหม่จะเริ่มดำเนินการผลิตได้เต็มรูปแบบในปี 2562 โดยขณะนี้อยู่ระหว่างการเคลื่อนย้ายเครื่องจักรเก่าและพนักงานให้สอดคล้องกับการส่งมอบพื้นที่ของโรงงานยาสูบให้กับกรมธนารักษ์เพื่อก่อสร้างสวนเบญจกิติ ส่วนที่ 2 จำนวนเนื้อที่เพิ่มเติมอีก 320 ไร่ จากส่วนที่ 1 ซึ่งได้สร้างเป็นสวนน้ำบนพื้นที่ 140 ไร่ และได้ดำเนินการเสร็จปี 2547 ในการก่อสร้างส่วนที่ 2 จะใช้เงิน 1,000 ล้านบาท เป็นเงินของโรงงานยาสูบทั้งหมด ให้กรมธนารักษ์เป็นผู้ดำเนินการ คาดว่าจะแล้วเสร็จในปี 2562
ก่อนหน้านี้ คณะกรรมการความร่วมมือป้องกันการทุจริต ที่มี รมว.คลัง เป็นประธาน ได้มีมติเห็นชอบโครงการจัดซื้อจัดจ้างในปีงบประมาณ 2559 เพื่อจัดทำข้อตกลงคุณธรรม จำนวน 12 โครงการ โดยคัดเลือกมาจากโครงการที่เป็นภารกิจหลักของแต่ละหน่วยงาน ที่มีมูลค่าตั้งแต่ 500 ล้านบาทขึ้นไป ซึ่งรวมโครงการจัดซื้อเครื่องจักรผลิตยาสูบของโรงงานยาสูบด้วย